CELEX: 32017D0804(01)
Language: hr
Date: 2017-08-03 00:00:00
Title: Provedbena odluka Komisije оd 3. kolovoza 2017. o objavi u Službenom listu Europske unije jedinstvenog dokumenta iz članka 94. stavka 1. točke (d) Uredbe (EU) br. 1308/2013 Europskog parlamenta i Vijeća te upućivanja na objavu specifikacije proizvoda za naziv u sektoru vina (Picpoul de Pinet (ZOI))

4.8.2017   
            
            
               HR
            
            
               Službeni list Europske unije
            
            
               C 253/4
            
         PROVEDBENA ODLUKA KOMISIJE
   оd 3. kolovoza 2017.
   o objavi u Službenom listu Europske unije jedinstvenog dokumenta iz članka 94. stavka 1. točke (d) Uredbe (EU) br. 1308/2013 Europskog parlamenta i Vijeća te upućivanja na objavu specifikacije proizvoda za naziv u sektoru vina
   (Picpoul de Pinet (ZOI))
   (2017/C 253/05)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 97. stavak 3.,
   budući da:
   
               (1)
            
            
               Francuska je zatražila zaštitu naziva „Picpoul de Pinet” u skladu s dijelom II. glavom II. poglavljem I. odjeljkom 2. Uredbe (EU) br. 1308/2013.
            
         
               (2)
            
            
               Naziv „Languedoc Picpoul-de-Pinet” bio je zaštićen do 2013. u skladu s člancima 51. i 54. Uredbe Vijeća (EZ) br. 1493/1999 (2) i člankom 28. Uredbe Komisije (EZ) br. 753/2002 (3). Naziv „Languedoc Picpoul-de-Pinet” izbrisan je iz registra zaštićenih oznaka izvornosti i zaštićenih oznaka zemljopisnog podrijetla 2013. Provedbenom uredbom Komisije (EU) br. 172/2013 (4).
            
         
               (3)
            
            
               U skladu s člankom 97. stavkom 2. Uredbe (EU) br. 1308/2013, Komisija je razmotrila taj zahtjev i utvrdila da su uvjeti utvrđeni člancima 93. do 96., člankom 97. stavkom 1., člancima 100., 101. i 102. Uredbe (EU) br. 1308/2013 ispunjeni. Bez obzira na to što naziv „Picpoul de Pinet” sadržava riječ „picpoul”, što je naziv sorte vinove loze, utvrđeno je da se naziv tradicionalno upotrebljavao na državnom području predmetne države članice jer je zahtjev za upis u registar podnesen nakon povlačenja stare oznake „Languedoc Picpoul-de-Pinet” iz registra zaštićenih oznaka izvornosti i zaštićenih oznaka zemljopisnog podrijetla. Naziv „Picpoul de Pinet” stoga je zaštićena oznaka izvornosti u smislu članka 93. stavka 2. Uredbe (EU) br. 1308/2013. Međutim, mogući upis zaštićene oznake izvornosti „Picpoul de Pinet” u skladu sa zahtjevom neće spriječiti upotrebu naziva sorte vinove loze „picpoul” za označivanje vina koja su proizvedena od grožđa sorte „picpoul” koja se ne proizvode u skladu sa specifikacijama „Picpoul de Pinet” ako uvjeti iz članka 100. stavka 3. Uredbe (EU) br. 1308/2013 nisu ispunjeni.
            
         
               (4)
            
            
               Kako bi se omogućilo podnošenje prigovora u skladu s člankom 98. Uredbe (EU) br. 1308/2013, u Službenom listu Europske unije trebalo bi stoga objaviti jedinstveni dokument iz članka 94. stavka 1. točke (d) te uredbe i upućivanje na objavu specifikacije proizvoda iz nacionalnog postupka za razmatranje zahtjeva za zaštitu naziva „Picpoul de Pinet”,
            
         ODLUČILA JE:
   Jedini članak
   Jedinstveni dokument sastavljen u skladu s člankom 94. stavkom 1. točkom (d) Uredbe (EU) br. 1308/2013 i upućivanje na objavu specifikacije proizvoda za naziv „Picpoul de Pinet” (ZOI) nalaze se u Prilogu ovoj Odluci.
   U skladu s člankom 98. Uredbe (EU) br. 1308/2013 prigovor na zaštitu naziva iz prvog stavka ovog članka može se podnijeti u roku od dva mjeseca od datuma objave ove Odluke u Službenom listu Europske unije.
   
      Sastavljeno u Bruxellesu 3. kolovoza 2017.
      
         
            Za Komisiju
         
         Phil HOGAN
         
            Član Komisije
         
      
   
   
      (1)  SL L 347, 20.12.2013., str. 671.
   
   
      (2)  Uredba Vijeća (EZ) br. 1493/1999 od 17. svibnja 1999. o zajedničkoj organizaciji tržišta vina (SL L 179, 14.7.1999., str. 1.).
   
      (3)  Uredba Komisije (EZ) br. 753/2002 od 29. travnja 2002. o utvrđivanju određenih pravila za primjenu Uredbe Vijeća (EZ) br. 1493/1999 u pogledu opisa, označivanja, prezentiranja i zaštite određenih proizvoda u sektoru vina (SL L 118, 4.5.2002., str. 1.).
   
      (4)  Provedbena uredba Komisije (EU) br. 172/2013 od 26. veljače 2013. o brisanju određenih postojećih naziva vina iz registra uspostavljenog u skladu s Uredbom Vijeća (EZ) br. 1234/2007 (SL L 55, 27.2.2013., str. 20.).
   
      PRILOG
      JEDINSTVENI DOKUMENT
      
         „PICPOUL DE PINET”
      
      
         PDO-FR-N1672
      
      
         Datum podnošenja zahtjeva: 6.1.2014.
      
      1.   Nazivi koje je potrebno upisati u registar
      
      Picpoul de Pinet
      2.   Vrsta oznake zemljopisnog podrijetla
      
      ZOI – Zaštićena oznaka izvornosti
      3.   Kategorije proizvoda od grožđa i vina
      
      
               
                  1.
               
               
                  Vino
               
            4.   Opis vina
      
      Picpoul de Pinet
      Kontrolirana oznaka izvornosti „Picpoul de Pinet” odnosi se na bijela suha mirna vina.
      Minimalna prirodna alkoholna jakost po volumenu tih vina iznosi 12 %.
      Udio fermentabilnog šećera u vinima koja su spremna za stavljanje na tržište iznosi 3 g/l ili manje.
      Pod oznakom „Picpoul de Pinet” proizvode se isključivo bijela vina jedinstvene sorte Piquepoul Blanc.
      Ta su vina sjajna, blijede zlaćane boje sa zelenim odsjajem dok su mlada. Miris je blag i elegantan, najčešće cvjetni (lipa, glog) i voćni s citrusnim notama (grejp, limun), a na kraju je mineralan.
      U ustima je ujednačeno blago i svježe s karakterističnom kiselom notom po kojoj se ta vina razlikuju od ostalih bijelih vina iz regije.
      5.   Enološki postupci
      
      a.   Osnovni enološki postupci
      
      
         Enološki postupci
      
      Poseban enološki postupak:
      Zabranjena je upotreba komadića drva.
      Zabranjena je upotreba enološkog ugljena, čistog ili umiješanog u pripravke.
      Vina se proizvode direktnim prešanjem s prethodnom maceracijom svog grožđa ili bez nje.
      Prethodna maceracija svog grožđa odvija se na grožđu zaštićenom inertizacijom.
      Postupak uzgoja:
      Minimalna gustoća sadnje vinove loze iznosi 4 400 brajdi po hektaru.
      Razmak između redova ne smije biti veći od 2,25 metara.
      Svaka brajda zauzima maksimalnu površinu od 2,25 kvadratnih metara.
      Vinova loza se obavezno vezuje.
      b.   Najveći urodi
      
      66 hl/ha
      6.   Ograničeno područje
      
      Berba grožđa, proizvodnja vina, razvoj i odležavanje vina odvijaju se na područjima sljedećih općina departmana Hérault: Castelnau-de-Guers, Florensac, Mèze, Montagnac, Pinet, Pomerols.
      7.   Glavne sorte vinove loze
      
      Piquepoul blanc B
      8.   Opis povezanosti
      
      Zemljopisno područje nalazi se uz područje Etang de Thau u blizini Sredozemnog mora, s obje strane rimskog puta „Via Domitia”, između općina Agde, Pézenas i Sète.
      Geološke i pedološke formacije iz krede i pliocena oblikuju blago zaobljeni reljef koji se blago spušta prema jezeru, većinom u smjeru sjeverozapad prema jugoistoku. Vinogradi se nalaze na terasastom terenu uz obalu jezera do 100 metara visine. Vinogradi pokrivaju cijelu visoravan, a na sjevernom dijelu zemljopisnog područja isprepliću se borovi i šikara.
      Na tom je zemljopisnom području mala količina padalina, posebno ljeti. Prosječna je ljetna temperatura visoka. Vodene površine u okolici ključne su za uravnotežavanje temperaturnih razlika: zahvaljujući blizini mora i laguna Etang de Thau smanjene su dnevne i godišnje temperaturne amplitude, a blagi vjetrovi s mora sprječavaju porast dnevnih ljetnih temperatura. Prirodna divlja flora s borovim šumama i hrastovima crnike ili oštrike pokazatelj je toplog morskog područja.
      Potvrđeno je da se na zemljopisnom području oznake „Picpoul de Pinet” još od rimskog doba uzgaja vinova loza, a o tome svjedoče ostaci galsko-rimskih „vila”.
      Vinogradi se nalaze u blizini antičkih luka Agde i Sète i dio su povijesnih vinograda na obali Sredozemnog mora. Po svojem bijelom vinu poznati su još od antičkih vremena, pod nazivom „Vignoble de la Marine” ili „La Marine”.
      Sorta piquepoul B, koju je Olivier de Serres 1608. uvrstio u dragocjene kvalitetne sorte pod imenom „Pique-Poule Blanc”, na tom pogodnom području lako pušta korijen, zrna grožđa lako se odvajaju te se ispod loze obično postavljaju ploče kako bi se olakšalo branje zrelih zrna. Vino „Piquepoul de Pinet” uvršteno je 11. prosinca 1945. u kategoriju bijelih vina iz regije Languedoc, a 26. studenoga 1954. bijela vina tog zemljopisnog područja dobila su oznaku Appellation d’origine vin délimité de qualité supérieure„Picpoul de Pinet”. Godine 1960., u okviru projekta u kojem je združeno 15 oznaka Appellation d’origine vin délimité de qualité supérieure departmana Hérault i Aude priznata je oznaka Appellation d’origine vin délimité de qualité supérieure„Coteaux du Languedoc”, a naziv „Languedoc” nositelj je povijesnih i kulturnih vrijednosti tog vinogradarstva s tisućljetnom tradicijom.
      Proizvođači vina s oznakom Appellation d’origine vin délimité de qualité supérieure„Picpoul de Pinet” pridružuju se tom projektu 1984. Nakon priznavanja kontrolirane oznake izvornosti „Coteaux du Languedoc” 1985. upotreba se naziva „Picpoul de Pinet” zadržala, s mogućnošću nadopune naziva kontrolirane oznake izvornosti dodatnim zemljopisnim nazivom „Picpoul de Pinet” (bijela vina dobivena od sorte piquepoul B).
      Stručno vinogradarsko znanje vidljivo je po izboru mjesta sadnje vinove loze, isključivo na parcelama s blagim nagibom i vrlo vlažnim tlom pogodnim za puštanje korijena.
      To je stručno znanje vidljivo i po izboru mjesta sadnje vinove loze i načinu njihova uzgoja. Odabrali su otpornu sortu niskog rasta, koja nije vrlo rodna i za koju su potrebni tradicionalan uzgoj u obliku vaze ili kordonca Royat, proizvodnja s umjerenim prinosom, gustoća sadnje veća od 4 400 stopa po hektaru i vrlo visok stupanj zrelosti grožđa pri njihovoj upotrebi.
      Naposljetku, stručno je znanje vidljivo po strogim odredbama u pogledu prijevoza grožđa, zahvaljujući kojima tanka koža bobica ostaje sačuvana, te u direktnom prešanju zaštićenog grožđa kako bi se sačuvao blagi miris i uravnoteženost vina.
      Kako bi se očuvala genetska raznolikost te izvanredne sorte s navedenog geografskog područja, proizvođači su uspostavili jedinstvenu genetsku banku za odabir sadnica.
      Vino „Picpoul de Pinet” bijelo je vino proizvedeno samo od sorte piquepoul B, savršeno prilagođene prirodnoj sredini navedenog zemljopisnog područja. Naime, na tom području nema mnogo padalina, no tlo je duboko i porozno, s utjecajem vlage s mora što doprinosi optimalnom zrenju te kasne sorte, zahvaljujući čemu se razvijaju cvjetni i voćni mirisi s citrusnim notama, koji su na kraju mineralni i kiseli, po čemu se vino „Picpoul de Pinet” razlikuje od ostalih vina iz regije.
      Stručno znanje vinogradara vidljivo je po izboru mjesta sadnje vinove loze i načinu njihova uzgoja. Za tu su sortu odabrali tradicionalan uzgoj i proizvodnju zahvaljujući kojoj pri upotrebi postižu visok stupanj zrelosti uzgojenog grožđa.
      Naposljetku, proizvođači osiguravaju i čuvaju blagost okusa i uravnoteženost vina tako što pridaju veliku pozornost prijevozu, berbi i prešanju.
      9.   Osnovni dodatni uvjeti
      
      
         Dodatni zemljopisni naziv
      
      Pravni okvir:
      Nacionalno zakonodavstvo
      Vrsta dodatnog uvjeta:
      Dodatne odredbe koje se odnose na označivanje
      Opis uvjeta:
      Na oznaci vina kontrolirane oznake izvornosti može se navesti šire zemljopisno područje „Languedoc”. Slova kojima se navodi veća zemljopisna cjelina barem su dvostruko manja (širinom i visinom) od slova kojima se navodi kontrolirana oznaka izvornosti.
      
         Dodatne odredbe koje se odnose na označivanje
      
      Pravni okvir:
      Nacionalno zakonodavstvo
      Vrsta dodatnog uvjeta:
      Dodatne odredbe koje se odnose na označivanje
      Opis uvjeta:
      Sve dodatne informacije, čiju upotrebu u skladu s odredbama Zajednice mogu uređivati države članice, navode se barem dvostruko manjim slovima (širinom i visinom) od slova kojima se navodi kontrolirana oznaka izvornosti.
      
         Područje u neposrednoj blizini
      
      Pravni okvir:
      Nacionalno zakonodavstvo
      Vrsta dodatnog uvjeta:
      Odstupanje u pogledu proizvodnje u ograničenom zemljopisnom području
      Opis uvjeta:
      Područje u neposrednoj blizini, određeno odstupanjem za proizvodnju i razvoj vina, čine područja sljedećih općina departmana Hérault: Agde i Marseillan.
      
         Upućivanje na objavu specifikacije
      
      https://info.agriculture.gouv.fr/gedei/site/bo-agri/document_administratif-b0a39007-4c88-4090-8523-f19de64abead